b'\n_START_ARTICLE_\nMetropolitten av Kiev\n_START_SECTION_\nHistorie\n_START_PARAGRAPH_\nKiev ble bispesete i 988, og metropolitten fungerte som overhode for kirka i Kievriket (dvs. deler av dagens Ukraina, Russland, Kviterussland og Litauen), men var underlagt den \xc3\xb8kumeniske patriark i Konstantinopel. Den offisielle tittelen var metropolitten av Kiev og hele Rus, og ble beholdt ogs\xc3\xa5 da metropolitten flytta til Vladimir (1299) og senere til Moskva (1325)._NEWLINE_Etter et brudd med den \xc3\xb8kumeniske patriark begynte den russiske kirka fra 1448 \xc3\xa5 utnevne egne metropolitter, som brukte tittelen metropolitten av Moskva og hele Rus. Den \xc3\xb8kumeniske patriark gjenoppretta derfor Kiev som metropolitansete i 1457, og tildelte tittelen metropolitten av Kiev, Galicia og hele Rus. Metropolittenes sete var i denne perioden imidlertid for det meste i Vilnius._NEWLINE_Metropolitt Mikael Ragosa av Kiev inngikk i 1595 en union med paven, noe som ga opphav til den ukrainsk-katolske kirke (se Kiev ukrainsk-katolske erkeeparki). Igjen gjenoppretta den \xc3\xb8kumeniske patriark metropolitansetet noen \xc3\xa5r senere og oppnevnte fra 1620 nye metropolitter av Kiev, Galicia og hele Rus. De ukrainsk-katolske metropolittene m\xc3\xa5tte forlate Kiev da byen kom til Tsar-Russland i 1667 (men fortsatte \xc3\xa5 f\xc3\xb8re tittelen metropolitt av Kiev frem til 1808, da den ble erstatte med metropolitt av Lviv)._NEWLINE_P\xc3\xa5 grunn av den \xc3\xb8kumeniske patriarkens innskrenka handlingsrom under osmansk styre \xc3\xb8kte den russiske kirkas innflytelse p\xc3\xa5 Ukraina. Denne prosessen resulterte i at den ukrainsk-ortodokse kirka ble l\xc3\xb8st fra Konstantinopel-patriarkatet i 1688 og underlagt patriarken av Moskva (etterf\xc3\xb8lgeren av metropolitten av Moskva og hele Rus, som i 1589 var blitt opph\xc3\xb8yet til patriark). Tittelen ble samtidig endra til metropolitten av Kiev, Galicia og Lille-Russland og i 1770 forkorta til metropolitten av Kiev og Galicia._NEWLINE_Etter f\xc3\xb8rste verdenskrig ble den ukrainske autokefale ortodokse kirke grunnlagt. Denne kirka oppfatta de 250\xc2\xa0\xc3\xa5rene med russisk-ortodoks overh\xc3\xb8yhet som illegitim fremmedstyre, og utropte i 1921 en egen metropolitt av Kiev og hele Ukraina. Men b\xc3\xa5de denne kirka og den ukrainsk-katolske ble under andre verdenskrig tvangsforent med den russisk-ortodokse. Til gjengjeld ble metropolitten av Kiev og Galicia i 1924 opph\xc3\xb8yd til eksark av Ukraina._NEWLINE_Allerede f\xc3\xb8r Ukrainas statlige uavhengighet innr\xc3\xb8mmet Moskva-patriarkatet vidtrekkende selvstyre til den ukrainske kirka i 1990. Metropolittens tittel ble samtidig endra til metropolitten av Kiev og hele Ukraina. Samme \xc3\xa5r utropte den nygrunnlagte ukrainske autokefale ortodokse kirke en egen patriark av Kiev og hele Ukraina. En ytterlige splittelse i 1992/1993 f\xc3\xb8rte til grunnleggelsen av Kiev-patriarkatet og utnevnelsen av en patriark av Kiev og hele Rus-Ukraina. Dessuten flyttet overhodet for den ukrainsk-katolske kirke i 2005 tilbake til Kiev og tok tittelen storerkebiskopen av Kiev-Halytsj.'